Ontvoerde kinders se lyke dalk gevindDie baba wat ontvoer is. Foto: Verskaf Die liggame van ŉ baba en ŉ tienermeisie wat in Januarie uit hul woonplek naby Witbank in Mpumalanga ontvoer is, is moontlik opgespoor. Maroela Media het vroeër berig die kinders, Gabisile Shabani, ŉ 14 jarige albino-meisie, en Nkosikhona Ngwenya, 15 maande oud, is op 28 Januarie in die vroeë oggendure by ŉ huis in Vosman ontvoer waar ŉ 50-jarige vrou saam met haar kinders en kleinkinders woon. Drie verdagtes het toegang tot die huis verkry deur die sit-en-eetkamer se venster te breek. Die vrou en haar 18-jarige dogter het die geraas gehoor en gaan ondersoek instel, waarna ŉ vuurwapen op hulle gerig is. Hulle is dadelik beveel om stil te bly. Die verdagtes het toe vir Gabisile en Nkosikhona uit verskillende kamers gegryp en in die donker op die vlug geslaan en verdwyn, waarna ŉ soektog na die kinders en verdagtes van stapel gestuur is. Brig. Leonard Hlathi, provinsiale polisiewoordvoerder van Mpumalanga, het Woensdag aan Maroela Media bevestig ŉ 32-jarige man is vandeesweek op aanklag van ontvoering in hegtenis geneem. “Twee liggame is tydens die ondersoek onderskeidelik in Cullinan, oos van Pretoria, en langs die N4-snelweg gevind. Die polisie kan egter nog nie in die stadium bevestig of die liggame dié van die ontvoerde kinders is nie, aangesien DNS-toetse en nadoodse ondersoeke gedoen moet word om dit te bevestig,” het Hlathi gesê. Die inhegtenisneming spruit uit hulp van die gemeenskap nadat die liggame ontdek is. Die verdagte, Thokozani Msibi, het Woensdag in die Witbank-landdroshof verskyn. Die saak is tot 26 Februarie uitgestel vir verdere ondersoek. “Die ondersoek duur voort aangesien die polisie vermoed dat die verdagte hierdie bose dade nie alleen uitgevoer het nie,” het Hlathi bygevoeg. Hy kon nie onmiddellik meer inligting oor die liggame en plek waar die verdagte in hegtenis geneem is verskaf nie aangesien die ondersoek in ŉ sensitiewe stadium is. Lindiwe Ntshalintshali, Witbank se burgemeester, het ná die ontvoering aangevoer die daad hou moontlik verband met “bygelowige oortuigings”. Sy het gesê Nkosikhona is glo verkeerdelik geteiken. “Gabisile leef met albinisme en die vermoede bestaan dat die ontvoerders Nkosikhona verwar het met ŉ ander baba van dieselfde familie wat ook albinisme het,” het Ntshalintshali gesê. “Daar is stories dat mense wat met albinisme leef vermoor word vir hul liggaamsdele. Hierdie kinders het ŉ reg om te lewe net soos ander kinders. Die valse geloof dat hul liggaamsdele buitengewone magte het, moet uitgewis word. Albinisme is ŉ geneties-geërfde toestand.” Die meisie wat ontvoer is. Foto: Verskaf